Gelukkige einde wink vir 'Revolting Rhymes' | Netwerk24
Verskeie verdagtes is sedert Dinsdag n Kaapstad in hegtenis geneem weens die besit van vuurwapens, ammunisie en dwelms.
Gelukkige einde wink vir 'Revolting Rhymes'
Deur Adrian De Kock 26 Januarie 2018 05:27
"As jy saam met die talentvolste mense ter wêreld werk, werk iets uit," sê Mike Buckland, produksiehoof van die animasiestudio Triggerfish in Kaapstad, wat pas benoem is vir 'n Oscar vir Revolting Rhymes.
Dié prent is benoem in die kategorie vir beste animasiekortprent.
Die regiseur was Jakob Schuh, wat ook al Oscar-benoeming vir The Gruffalo gekry het, en Jan Lachauer, wat beoem is vir 'n Oscar vir Room on the Broom. Bin Han To is die mederegisseur.
Tiggerfish was saam met die Berlynse Magic Light verantwoordelik vir die animasie.
Revolting Rhymes is reeds bekroon met 'n Grand Crystal by die Annecy-rolprentfees in Frankryk en het die prys as beste animasieprent gewen by die Baftas vir kinderprente. Dit is ook benoem vir 2018 se Emmy Kids, die Annie-pryse en die Britse animasiepryse.
Buckland, wat in Zimbabwe gebore is, sê dit is totaal onwerklik.
"Ons het daarvan gedroom om Oscars te wen. Jy begin 'n animasiestudio met dié droom, maar om te dink dit kan 'n werklikheid word . . . Daar is 'n baie groot kloof tussen dié twee."
Revolting Rhymes is geskoei op rympies van Roald Dahl waarin tradisionele kinderverhale 'n ietwat onheilspellende kinkel in die stert (met 'n goeie dosis swart humor) kry.
Vir die prent span hulle die karakters Sneeuwitjie, Rooikappie en die drie varkies in.
Waar Dahl se "afskuwelike" rympies elkeen 'n afsonderlike storie vertel, het die span van die verhale ineengevleg om 'n eie storie met 'n eiesoortige aanslag te vertel.
En binnekort hoor hulle of hul eie verhaal 'n baie gelukkige einde gaan hê.
Die ander prente in die kategorie vir die beste animasiekortprent is Dear Basketball, Garden Party, Lou en Negative Space